
„Apád mondja meg.” Sztereotipikus családkép az általános iskolai irodalom tankönyvekben

Milyen családképet, milyen családtípusokat reprezentálnak, s ezzel milyen társadalmi szereplehetőségeket villantanak fel a 10-14 évesek számára az irodalomtankönyvek – megpróbálom felderíteni a tankönyvekben előforduló, a családdal, anyasággal, apasággal kapcsolatos reflektálatlan sztereotípiákat, melyek leszűkítik a társadalmi valóságban való tájékozódás lehetőségeit, és sok esetben anakronisztikus világképet konzerválnak.
A szövegek az idill és szenvedés képei között kevés átmenetet, változatosságot mutatnak. Az elmúlt korok világképét tükröző alkotások mellett alig van társadalomtörténeti jellegű magyarázat. A feladatok és értelmezések legtöbb esetben előre gyártott tudást közvetítenek, ahelyett, hogy gondolkodásra és termékeny kérdésfeltevésre biztatnának.
Munkám nem tankönyvkritika, hanem útkeresés próbál lenni azért, hogy a 10-14 évesek nyitottabb szemlélettel és valóban felhasználható tudással, tájékozottsággal közelíthessenek az irodalom, illetve saját társadalmuk felé.



